Կրթասիրաց վարժարանը միութենական դպրոց է, որու սեփականատէրն է Կրթասիրաց մշակութային միութիւնը: Հիմնադրման օրէն դպրոցն ունէր մանկապարտէզ եւ նախակրթարան, իսկ 2003 թուականին վարժարանը ունեցաւ իր երկրորդական բաժինը: Անցեալին դպրոցը կը գտնուէր Հալէպի հին թաղամասերէն մէկուն մէջ, այսպէս ըսենք` արաբական բակի մէջ: Երբ աթոռ, գրասեղան չէր ըլլար, աշակերտները պատուհանի վրայ կը տեղաւորուէին: 1974 թուականին դպրոցն ունեցաւ նոր շէնք, որ կից է Սուրբ Աստուածածին եկեղեցւոյ: Կառուցուեցաւ սրահ, ուր մշակութային տարբեր ձեռնարկներ կը կատարուին: Դպրոց, եկեղեցի, մշակութային կեդրոն, երեքը քով-քովի սկսան գործել առ այսօր: